b'\n_START_ARTICLE_\nCantabile (kuoro)\n_START_PARAGRAPH_\nCantabile on helsinkil\xc3\xa4inen sekakuoro, jonka director musices Ylermi Kuula perusti Helsingiss\xc3\xa4 vuonna 1972. Kuoro toimi alun perin Helsingin Kaksoisyhteislyseon kuorona, kunnes se itsen\xc3\xa4istyi ja alkoi ottaa laulajia my\xc3\xb6s koulun ulkopuolelta._NEWLINE_Cantabile on vuosien aikana tehnyt yhteisty\xc3\xb6t\xc3\xa4 Radion sinfoniaorkesterin, Helsingin kaupunginorkesterin sek\xc3\xa4 barokkiorkesteri Uuden kapellin kanssa. Lis\xc3\xa4ksi kuoro on ollut mukana erilaisissa poikkitaiteellisissa produktioissa, joissa kuoromusiikkiin on yhdistetty tanssia, lausuntaa ja muita musiikinlajeja. Cantabile on ty\xc3\xb6skennellyt yhdess\xc3\xa4 my\xc3\xb6s muiden kuorojen, kuten EMO Ensemblen, Akateemisen Laulun ja N\xc3\xa4sin \xc3\x84\xc3\xa4nen, kanssa yhdist\xc3\xa4en voimia suurkuoroteoksia varten.\n_START_SECTION_\nKilpailuhistoria\n_START_PARAGRAPH_\nKuoro on osallistunut kilpailuihin ensimm\xc3\xa4isen kerran vuonna 1973, jolloin se saavutti finaalipaikan Yleisradion nuorisokuorokilpailussa. Vuonna 1975 se tuli kolmanneksi ja vuonna 1977 toiseksi samassa kilpailussa. Kasvettuaan ulos nuorisokuorokilpailusta Cantabile saavutti vuosina 1978 ja 1980 kolmannen sijan Yleisradion kamarikuorokilpailussa._NEWLINE_Kotimaisen kilpailumenestyksen vuoksi Yleisradio pyysi kuoroa osallistumaan kansainv\xc3\xa4liseen \xe2\x80\x9cLet the People Sing\xe2\x80\x9d -kilpailuun. Tuloksena on ollut toinen palkinto vuosina 1980 ja 1981 sek\xc3\xa4 ensimm\xc3\xa4inen palkinto vuonna 1985. Vuonna 1984 Cantabile voitti kansainv\xc3\xa4lisen kuorokilpailun Rencontres Chorales Internationales de Montreux Sveitsiss\xc3\xa4._NEWLINE_Vuonna 1991 Cantabile voitti ensimm\xc3\xa4isen palkinnon modernin musiikin luokassa EBU:n kuorokilpailussa \xe2\x80\x9cLet the Peoples Sing\xe2\x80\x9d._NEWLINE_Italiassa vuonna 2001 Cantabile voitti \xe2\x80\x9cIn\xe2\x80\xa6Canto sul Garda\xe2\x80\x9d \xe2\x80\x93kuorokilpailussa sarjansa ja palkittiin samalla kilpailun menestyneimp\xc3\xa4n\xc3\xa4 kuorona. Vuonna 2005 Cantabile voitti sarjansa kansainv\xc3\xa4lisess\xc3\xa4 Grieg-kuorokilpailussa Norjan Bergeniss\xc3\xa4 sek\xc3\xa4 palkittiin kilpailun parhaan kuoron Grand Prix -palkinnolla. Vuonna 2007 kuoro voitti Athens International Choir & Lyric Soloist Festival -kilpailun parhaalle kuorolle annetun Grand Prix -palkinnon. Kotimaassa kuoro on osallistunut Tampereen S\xc3\xa4vel kuorokatselmukseen nelj\xc3\xa4sti saavuttaen kolmasti yhden kultaleiman, sek\xc3\xa4 vuonna 2009 kaksi kultaleimaa.'